La Bibia piemontèisa/Testament Neuv/Maté/Maté 24


Maté

24

La dëstrussion dël Templi 
Antant che Gesù a sortìa da le cort dël Templi, ij sò dissépoj a son avzinasse a chiel per feje beiché le fabriche dël Templi. E Gesù a-j dis: "Vëddeve tute ste còse? Iv diso la vrità, ch'a-i sarà lassà 'mbelessì gnanca na pera ch'a sia nen tirà giù".

Ij segn ëd la fin dël mond 

Antant ch'a stava setà an sla colin-a dj'uliv, ij sò dissépoj a son ëvnù da chiel an privà e a l'han dije: "Dis-ne 'n pòch, cand ch'a l'é che còste còse a rivëran e coma sarà 'l segn ëd toa vnùa e dla fin dël mond?". Gesù a-j rispond: "Pijé guarda d'esse nen angabiolà da gnun, përchè a saran tanti coj ch'a vniran a mè nòm e ch'a diran: "Ël Crist a l’é mi!’", e a dëstravieran pì d'un. I sentëreve parlé 'd guère e vos ëd guère, ma pijé guarda d'esse nen sbaruvà da lolì, përché a venta che ste còse a rivo, ma a sarà ancora nen la fin. Na nassion as levërà contra n'àutra nassion, e 'n regn contra n'àutr regn; e a-i sarà 'd famin-a e 'd taramòt an vàire leugh. Tut sòn a sarà mach coma ‘l prinsìpi dij dolor ëd na pajolanta ch’a l’ha da partorì.

La përsecussion dij dissépoj 

Antlora i sareve consignà a j'autorità për esse suplissià e massà. Tute le nassion av v'avran an òdio an càusa 'd mè nòm. A saran tanti coj che arneghëran la fede, a tradiran la fradlansa e as detestëran l'un l'àutr. A seurtiran fòra tanti fàuss profèta ch'a 'ngabiolaran motobin ëd gent e, tant a sarà spantiasse le schergne e la violassion dla Lege 'd Nosgnor che tanti a savran pì nen lòn ch'a l'é 'l bin. Chi, nopà, a l'avrà tenù dur fin-a a la fin a sarà salvà. E cost Evangeli dël regn a sarà nunsià an tut ël mond da part a part, për esse 'd testimoniansa dë 'dnans a tute le nassion. A sarà an col temp-là ch’a vnirà la fin.

Ël pì grand sacrilegi ch'as podrìa imaginesse 

A vnirà 'l temp ch'i vëdreve lòn che 'l profeta Daniel a l'avìa parlane, visadì 'l pì grand sacrilegi ch'as podrìa imaginesse fàit ant ël Leugh sant e ch'a càusa soa dëssacrassion - col ch'a les ch'a-i fasa bin atension - antlora coj ch'a saran ant la Giudea ch'as na filo vìa an sle montagne. Col ch'a sarà ansima 'd soa cà ch'a cala pì nen giù antëcà për ciapene cheicòsa; e col ch'a l'é ant ij camp ch'a torna pì nen andaré për ciapé soe vestimente. An coj dì-là, maleur a le fomne ch'a speto o 'd cole ch'a l'avran ëd masnà ch'a ciucio 'l làit. Preghé che 'l temp dë scapé via a riva nen d'invern o 'd saba, përchè 'ntlora a-i sarà na tribulassion tan’ granda ch'a l’é mai stàine un-a parija dal prinsipi dël mond fin-a adess e gnanca a na sarà pì n'àutra parèj. E se coj dì-lì a fusso nen stàit ëscursà, gnun a podria salvesse, ma për càusa dij sernù coj dì-lì a saran ëscursà.

Antlora se cheidun av dis: "Varda, ël Crist a l'é 'mbelessì!" o "A l'é ambelelà!", chërdje nen, përché a seurtran fòra 'd fàuss Crist e 'd fàuss profeta ch'a faran ëd grand portent e miracoj tant da dëstradé fin-a ij sernù, s'a fussa possìbil. Fé bin atension, i l'hai divlo a l’avans. Antlora, se cheidun av dis: "Varda, a l'é ant ël desert!", seurte nen a vëdde s’a l’é vera; o "A l'é stërmasse antëcà!" chërdje nen. Përché tanme la lòsna a seurt da l'alvant e as ved fin-a al ponent, a sarà l'istèss dla vnùa dël Fieul ëd l'òm, përché 'nté ch'a saran ij cadàver, là as assambleran ij voltor.

La vnùa dël Fieul ëd l'Òm 

Sùbit apress la tribulassion ëd coj dì-lì ël sol a sarà scurì e la lun-a a darà pì nen sò lusor, le stèile a tomberan dal cel e le potense del cel a saran socrolà. Antlora 'l segn dël Fieul ëd l'òm a comparirà ant ël cel e tute le tribù dla tèra as batran ël pét dal regret. A vëdran ël Fieul ëd l'òm ch'a ven an sle nivole dël cel con gran' potensa e glòria. Chiel a mandërà ij sò àngej, che con un gran' son ëd tromba a assambleran ij sò sernù da tuta la tèra e da n'estremità dël cel a l'àutra.

Ël paragon dël fié 

Amprende lòn ch'a veul dì sto paragon pijà dal fié: cand ij sò branch a ven-o tënner e ch'a sorto soe feuje, i seve che l'istà a l'é davzin-a. Dë l'istèssa manera, cand ch'i vëdreve tute ste còse, i savreve che 'l Fieul ëd l'òm a l'é davzin, ch'a l'é a la pòrta.  Iv diso la vrità: sta generassion-sì a passerà nen che tute ste còse a sio rivà. Ël cel e la tèra a passeran, ma mie paròle a passeran nen.

Sie pront 

Për lòn ch'a riguarda col dì-lì e a che ora, a-i é gnun ch'a lo sàpia, gnanca j'àngej dël cel. A lo sa mach Dé ël Pare. Ma coma ch' a l'era dël temp ëd Noè, a n'a sarà l'istèss cand ël Fiel ëd l'òm a vnirà. Përchè com' ai temp prima dël diluvi j'òm a mangiavo e a bevìo, as maridavo e a dasìo ij sò fieuj an mariagi, fin-a al dì che Noè a l'é intrà ant l'Arca, e a l'han nen vorsù savèine che 'l diluvi a sarìa vnù ma a l'ha tuti portaje vìa, a n'a sarà l'istèss dla vnùa dël Fieul ëd l'òm. Antlora a-i saran doi òm ant un camp: un a sarà pijà e l'àutr lassà. Doi fomne a mulinëran al mulin: un-a a sarà pijà e l'àutra lassà. Vijé, donca, përchè i seve nen a che ora Nosgnor a vnirà. I l'eve da savèj che se 'l padron ëd na ca a savèissa a che ora dla neuit ël làder a vnirà, a vijarìa e a lasserìa nen che soa ròba a fussa portà vìa. A l'é për lòn che 'dcò vojàutri a venta ch'iv ten-e pront, përchè 'l Fieul ëd l'òm a vnirà a l'ora ch'i-j pense nen.

Ël servitor fidel e giudissios 

Col ch’a sarà donca 'l servitor fidel e giudissios, che sò padron a l'ha stabililo an su tuti j'àutri servitor e ch'a-j dà da mangé cand ch'a l'é ora? A l'é beà col servitor che sò padron, cand ch'a riva, a troverà ch'a fà parèj. Iv diso la vrità: sò padron a-j darà l'aministrasion ëd tùit ij sò beni. Se col-lì, nopà, a l'é 'n servitor plandron ch'a disa dëspërchiel: "Mé padron a tarda 'd rivé", e ch'as buta a bate ij sò compagn ëd servissi e a smangiassé e sbeivassé con j'ambriacon, ël padron ëd col servitor a vnìra cand ch' a lo speta nen e a l'ora ch'a sa nen, e a lo dësmembrà e a sarà butà an tra j'ipòcrita anté ch'a pioreran e argrigneran ij dent!

Nòte 
Bibia
Testament Neuv
Maté